Trump vihjasi julkisuudessa jo elokuussa 2017, että Yhdysvalloilla on pöydällä sotilaallinen ratkaisu Venezuelan poliittiseen ja taloudelliseen kriisiin puuttumiseksi.

Trump vihjasi julkisuudessa jo elokuussa 2017, että Yhdysvalloilla on pöydällä sotilaallinen ratkaisu Venezuelan poliittiseen ja taloudelliseen kriisiin puuttumiseksi. Brendan Smialowski / AFP

Yhdysvaltain hallinnon korkea viranomainen kertoo Trumpin nostaneen viime kesänä hyökkäyksen esiin toistuvasti ja yllättyneiden neuvonantajien joutuneen taivuttelemaan presidenttiä luopumaan ajatuksesta.

Yhdysvaltain presidentti Donald Trump ehdotti viime vuoden elokuussa useita kertoja Valkoisen talon neuvonantajilleen mahdollisuutta hyökätä sotilaallisesti Venezuelaan, kertoo tuore raportti.

Trumpin avustajat, mukaan lukien silloinen Valkoisen talon turvallisuuspoliittinen neuvonantaja Herbert Raymond McMaster ja entinen ulkoministeri Rex Tillerson, vastustivat voimakkaasti Trumpin ehdotusta ja olivat siitä tyrmistyneitä.

He varoittivat, että äärimmäinen liike kostautuisi Yhdysvalloille liittolaisten kritiikkinä ja kääntäisi päälaelleen Yhdysvaltain maltillisen politiikan Venezuelan poliittiseen ja taloudelliseen kriisiin.

Trumpin yksityisistä keskusteluista neuvonantajiensa kanssa kertoi ensimmäisenä uutistoimisto AP, jolle keskustelut vuosi nimettömänä vanhempi Yhdysvaltain hallinnon viranomainen.

Trumpin ehdotteluista on uutisoinut muun muassa yhdysvaltalainen CNN (siirryt toiseen palveluun) ja brittiläinen The Guardian (siirryt toiseen palveluun).

Trump vihjasi sotatoimista myös julkisuudessa

Presidentin ehdotukset hyökkäyksestä ajoittuvat elokuuhun 2017, jolloin Venezuelassa oli jatkunut kuukausien ajan väkivaltaiset mellakat hallituksen ja mielenosoittajien välillä.

Mielenosoittajat vastustivat presidentti Nicolás Maduroa ja istuvaa hallitusta. Ihmiset sai liikkeelle Venezuelan taloudelliset ja sosiaaliset ongelmat sekä hallituksen aikomus säätää maalle uusi perustuslaki, joka keskittäisi valtaa merkittävästi sosialistijohtaja Madurolle.

Ainakin sata ihmistä kuoli levottomuuksissa. Venezuela sai osakseen kansainvälistä kritiikkiä ja Yhdysvaltojen lisäksi esimerkiksi YK esitti huolensa maan kriisistä.

Elokuun loppupuolella Yhdysvallat nosti ankaria talouspakotteita Venezuelaa vastaan.

Ennen pakotteiden asettamista Trump sanoi julkisesti (siirryt toiseen palveluun), että Yhdysvallat ei sulje pois mahdollisuutta sotilaallisiin toimiin Venezuelassa.

Yhdysvaltain puolustusministeriö Pentagon kuitenkin kiisti pian sen, että Yhdysvallat olisi valmistelemassa sotilaallista invaasiota maahan.

Lue lisää:

Analyysi: Venezuelan kriisi syvenee päivä päivältä, eikä jatkokaudelle suuntaavan presidentti Maduron hallitsemasta maasta kannata odottaa hyviä uutisia

Lähteet: AP